
Erfaringsrapport fra opphold ved University of Newcastle upon Tyne 17.01.03-19.9.03, Magnus Thomassen, Stipendiat ved IMT, NTNU

Beskrivelse av studieopplegget

Formålet med oppholdet ved School of Chemical Engineering and Advanced Materials ved University of Newcastle upon Tyne var å få et utenlandsopphold ved et anerkjent utenlandsk universitet som en del av doktorgradsutdannelsen ved NTNU. Det ble ikke tatt noen fag eller kurs under oppholdet. 

Faglig utbytte

The Electrochemical and Materials Processing Centre ved School of Chemical Engineering and Advanced Materials driver forskning innen elektrokjemi, elektrokjemiteknikk, reaksjonsteknikk, membraner, materialenr, korrosjon og overflateteknologi. Gruppen jeg jobbet sammen med har stor aktivitet innen elektrokjemisk energiteknologi og er spesielt aktive innen direkte metanol brenselceller. Det har også blitt gjort en del brenselcellemodellering i gruppen. Jeg tilbrakte åtte måneder i gruppens laboratorium og fikk god innsikt i de forsøksprosedyrer og teknikker som ble benyttet i gruppen. Spesielt lærte jeg mye om produksjon av katalysatorer og MEA-fremstilling. Jeg fikk også en god innføring i modelleringsteknikker og forskjellig programvare for numerisk modellering. Jeg knyttet flere faglige kontakter som jeg kan benytte meg av ved senere anledninger. 

Sosiale og andre aspekter

Det sosiale miljøet ved instituttet var meget bra. Det var mange stipendiater i samme alder som meg selv, fra flere europeiske og nordamerikanske land, inkludert Tyskland, Hellas, Italia, Sveits og Canada. Alle jobbet tett med hverandre på laboratoriet og det var lett å få god kontakt med alle sammen. Folk i England er kjent for å ofte dra på pub’en etter arbeidstid for å spise eller ta seg en pint og det ble mange interessante diskusjoner på ettermiddagene. Vi gikk også ut på resturant minst en gang i uken og dro både på kino og teater flere ganger. 

Det er veldig gode forhold for sport og idrett ved universitetet i Newcastle upon Tyne, for min egen del spilte jeg squash et par ganger i uken, både med venner og kollegaer. Det var en morsom opplevelse å prøve ferdighetene mine mot professoren som ledet gruppen. Jeg spilte også fotball en gang i uken sammen med stipendiatene på instituttet og jeg prøvde også å få noen turer i treningsenteret ved universitetet. 

Universitetet har en meget aktiv internasjonal forening som har over 200 medlemmer, dette bar de ukentlige medlemskveldene på en lokal pub preg av. Det var alltid fullt av mennesker fra hele verden og stemningen var alltid på topp. Foreningen arrangerte også ekskursjoner til the Lake District på vestkysten av England, Edinburgh, hovedstaden i Skottland og til Hadrians mur, et festningsverk som strekker seg på tvers av hele England, bygget av romerne for 2000 år siden. 

Newcastle er kjent for å være en veldig livlig by og hvis en er på jakt etter et livlig sosialt liv er det utrolig mange muligheter for dette. 

Praktiske erfaringer

Det viktigste når en ankommer Newcastle er å få tak i et midlertidig bosted for de første dagene. Jeg tok inn på et hotell, men det er også mulig å leie et rom av universitetet, noe som ofte blir litt billigere. Det kan være vanskelig å få plass på universitetets studenthybler/leiligheter, spesielt hvis en er undergraduate. Men hvis man søker i god tid i forveien pleier de å prioritere utenlandske studenter. Det er masser av private aktører på markedet og det beste er å gå og ”shoppe” på de mange utleiekontorene i byen. Housing Office er behjelpelige med praktiske problemer. Det er stor variasjon i priser og standard på boligene i byen og det gjenspeiler som oftest miljøet i de forskjellige bydelene. 

Hvis en vil opprette en bankkonto må en ha gyldig legitimasjon (pass), bevis på bostedsadresse (vann/strøm/gassregning) og gjerne et brev fra banken din i Norge som bekrefter bostedsadresse og kundeforhold i Norge. Barclays bank er veldig konservativ, styr unna denne banken og prøv heller HBSC eller Lloyds bank, de er mer fleksible. 

Ellers er folk veldig vennlige og hjelpsomme, så hvis man har noen problemer er det bare å spørre.

